KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz Eiropas Parlamenta un Padomes regulas pieņemšanu, ar ko groza Padomes Regulas (EK) Nr. 1528/2007 I pielikumu attiecībā uz vairāku valstu izslēgšanu no to reģionu vai valstu saraksta, kas pabeigušas sarunas (2011/0260(COD)) /* COM/2013/07 final - 2011/0260 (COD) */





2011/0260 (COD) KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz Eiropas Parlamenta un Padomes regulas pieņemšanu, ar ko groza Padomes Regulas (EK) Nr. 1528/2007 I pielikumu attiecībā uz vairāku valstu izslēgšanu no to reģionu vai valstu saraksta, kas pabeigušas sarunas (2011/0260(COD)) 1. Vispārīga informācija Datums, kad priekšlikums nosūtīts Eiropas Parlamentam un Padomei (dokuments COM(2011) 0598 galīgā redakcija - 2011/0260 (COD)): || 2011. gada 30. septembris Eiropas Ekonomikas un sociālo lietu komitejas atzinuma datums: || n.p. Datums, kad Eiropas Parlaments pirmajā lasījumā sniedzis savu nostāju: || 2012. gada 13. septembris Padomes nostājas pieņemšanas datums: || 2012. gada 11. decembris 2. Komisijas priekšlikuma mērķis Regula par piekļuvi tirgum nodrošina beznodokļu un bezkvotu piekļuves vienpusēju iepriekšēju pagaidu piemērošanu tām ĀKK valstīm, kuras pabeigušas sarunas par (pagaidu) ekonomisko partnerattiecību nolīgumiem (EPN) līdz 2007. gada beigām. Regula tika iecerēta kā pagaidu risinājums līdz nolīgumu ratifikācijai, lai izvairītos no tirdzniecības pārtraukšanas. Tās pamatā bija attiecīgo valstu nepārprotama apņemšanās virzīties uz sarunās pieņemto nolīgumu ratifikāciju un īstenošanu. Komisija ierosina grozīt regulu par piekļuvi tirgum, lai nodrošinātu, ka minētās regulas priekšrocības varētu izmantot tikai tās valstis, kuras ir ratificējušas vai piemērojušas savus ekonomisko partnerattiecību nolīgumus līdz 2014. gada 1. janvārim, t.i., 6 (sešus) gadus pēc regulas stāšanās spēkā. No 36 valstīm, kuras izmanto regulas par piekļuvi tirgum priekšrocības, 19 ir ratificējušas vai piemērojušas savus nolīgumus. Tomēr pārējās 17 valstis nav ne ratificējušas, ne parakstījušas savu nolīgumu. Situācija ir negodīga attiecībā pret tām valstīm, kuras ir ratificējušas, un arī pret citām jaunattīstības valstīm, kas nesaņem brīvu piekļuvi ES, neraugoties uz to, ka tās ir līdzīgā attīstības posmā. 3. Piezīmes par Padomes nostāju Eiropas Parlaments 2012. gada 13. septembrī pirmajā lasījumā balsoja par normatīvo rezolūciju, kas ietver četrus grozījumus Komisijas priekšlikumā. Komisija noraida trīs no četriem minētajiem grozījumiem. Divi grozījumi attiecas uz procesuāliem aspektiem, kas saistīti ar deleģētajiem aktiem, un nav saskaņā ar Kopējo vienošanos par deleģētajiem aktiem. Trešais grozījums ir saistīts ar datumu, kad stājas spēkā regulas grozījums (tas ierosina 2016. gada 1. janvāri, nevis 2014. gada 1. janvāri). Padome 2012. gada 11. decembrī pieņēma Komisijas priekšlikumu. Tā neatbalstīja Parlamenta grozījumus. Padome ieviesa vienu labojumu, ar kuru I pielikumā atjauno Zimbabvi, kas kopš Komisijas priekšlikuma pieņemšanas ir ratificējusi EPN. Šis labojums ir saskaņā ar priekšlikuma loģiku. Tādējādi Komisija var atbalstīt Padomes ieviesto grozījumu. 4. Secinājums Komisija var atbalstīt grozījumus, ko Padome ieviesusi Komisijas priekšlikumā.